Tolong jelaskan mengenai Model untuk sosialisme (1817) dari Robert Owen dalam bahasa melayu

Owen memeluk fahaman sosialisme pada tahun 1817, satu titik perubahan dalam hidupnya, lalu memulakan usaha-usaha khusus untuk melaksanakan apa yang digambarkannya sebagai "Pandangan Baru Masyarakat."  Owen menggariskan pendirian beliau dalam satu laporan kepada jawatankuasa House of Commons tentang undang-undang kemiskinan dalam negara.  Di samping itu, apabila negara dibebani kesengsaraan rakyat dan kelesuan perniagaan selepas Perang Napoleon, kerajaan British meminta nasihat daripada Owen tentang cara-cara untuk meringankan kesusahan industri. Walaupun Owen menyifatkan bahawa kesengsaraan adalah kesan langsung daripada perang, tetapi beliau juga berpendapat bahawa penyebab utama kesusahan ini ialah persaingan antara buruh manusia dengan jentera lalu mengesyorkan penubuhan masyarakat yang mampu diri.

Owen mencadangkan bahawa masyarakat sekitar kira-kira 1,200 orang ditempatkan di tanah seluas , kesemuanya tinggal di sebuah balai besar yang mempunyai dapur dan ruang makan kongsi. (Saiz komuniti yang dicadangkan itu mungkin dipengaruhi oleh saiz perkampungan yang didirikan di New Lanark.) Beliau turut mencadangkan agar setiap keluarga diberi pangsapuri persendirian sendiri beserta tanggungjawab untuk menjaga anak-anak mereka sehingga mereka mencapai usia tiga tahun. Selepas itu, kanak-kanak akan dibesarkan oleh komuniti secara beramai-ramai, tetapi ibu bapa mereka akan dapat menziarahi mereka pada waktu makan dan pada masa-masa lain yang tertentu. Owen mencadangkan supaya masyarakat sosialis ini dapat ditubuhkan oleh individu, mukim, daerah, atau unit-unit pentadbiran yang lain; setiap satu akan dibekalkan khidmat penyeliaan yang berkesan oleh pihak yang berkelayakan. Kerja dan nikmat hasilnya haruslah dikongsi oleh seluruh komuniti. Owen percaya bahawa ideanya akan menjadi bentuk penyusunan semula masyarakat yang terbaik pada umumnya. Dia memanggil penglihatannya untuk utopia sosialistik "Dunia Moral Baru."

Model utopia Owen tidak banyak berubah sepanjang hayatnya. Mengikut model yang maju sepenuhnya, 500 hingga 3,000 orang dalam satu penempatan adalah bilangan yang optimum untuk membentuk komuniti kerja yang berkesan. Walaupun cenderung ke arah bidang pertanian, tetapi akan dilengkapi kelengkapan jentera yang tercanggih, menawarkan pelbagai jenis pekerjaan, dan bersifat mandiri sejauh yang mungkin. Owen menjelaskan lebih lanjut bahawa apabila bilangan komuniti ini bertambah, "kesatuan sesama mereka akan dibentuk secara bergabung dalam lingkungan puluhan, ratusan dan ribuan"  dikaitkan dengan kepentingan bersama.

Kritikan terhadap Robert Owen dan jawapan beliau

Owen sentiasa cuba menyebarkan idea beliau kepada masyarakat yang lebih luas. Pertama sekali, beliau mula menyiarkan idea-ideanya di dalam surat khabar. Kemudian, beliau mengedarkan surat khabar kepada ahli-ahli parlimen, ahli-ahli politik seluruh negara, dan tokoh-tokoh penting yang lain. Munculnya reaksi negatif pertama terhadap idea beliau selepas makalah ini diterbitkan.

Para penentang idea Owen berpendapat bahawa rancangan Owen akan menyebabkan peningkatan jumlah penduduk dan kemiskinan yang tidak terkawal. Antara kritikan lainnya termasuk bahawa rancangan Owen dan penggunaan segala benda secara terkongsi awam pada dasarnya akan menyebabkan negara menjadi sebuah bengkel besar. William Hone mendakwa bahawa Owen menyamakan orang dengan tumbuhan yang terurai dari akarnya, yang hendak ditanam secara berpetak-petak. Ada lagi pihak yang menuduh Owen ingin memenjarakan orang dalam bengkel seperti berek tentera lalu menindas kemerdekaan peribadi mereka.

Para penentang Owen juga memandang beliau sebagai musuh kepada agama. Pengaruh beliau dalam kalangan pemerintah yang diharapkan akan membantu beliau untuk merealisasikan "Rancangannya", mula berkurangan sementara tersebarnya khabar angin mengenai sifatnya yang tidak warak. Owen percaya bahawa individu-individu berkenaan akan bermusuhan dengan orang-orang di sekeliling mereka melainkan satu perubahan dapat dicapai dalam perwatakan dan persekitaran hidup mereka. Selagi adanya urutan sosial sedemikian, maka aspek-aspek positif agama Kristian tidak dapat dipraktikkan sekali-kali. Owen juga merasakan perlunya untuk memberi orang ramai lebih banyak kebebasan untuk memperbaiki keadaan golongan miskin dan kelas pekerja. Melainkan jika orang ramai lebih terdidik, melainkan jika mereka mendapat maklumat yang lebih berguna dan mempunyai pekerjaan tetap, mereka mengancam keselamatan negara sekiranya diberi lebih banyak kebebasan daripada Perlembagaan British pada masa itu. Tanpa perlu membuat perubahan di institusi kebangsaan, beliau percaya bahawa sekadar menyusun semula kelas pekerja akan memberi manfaat yang besar. Oleh itu, Owen tidak setuju dengan pandangan radikal yang ingin membawa perubahan dalam mentaliti orang ramai dengan memperluas hak mengundi.

Eksperimen komuniti di Amerika dan Britain

Untuk menguji daya maju ideanya untuk komuniti kerja yang mampu diri, Owen memulakan eksperimen dalam kehidupan komunal di Amerika pada tahun 1825. Antara yang paling terkenal adalah yang ditubuhkan di New Harmony, Indiana.  Daripada 130 percubaan kemasyarakatan yang dapat dikenal pasti di Amerika sebelum Perang Saudara Amerika, sekurang-kurangnya enam belas adalah komuniti Owenite atau dipengaruhi Owenite. New Harmony adalah eksperimen Owen yang paling awal dan paling bercita-cita tinggi.

Owen dan anaknya, William, berlayar ke Amerika pada Oktober 1824 untuk menubuhkan komuniti percubaan di Indiana.  Pada bulan Januari 1825 Owen menggunakan sebahagian dana sendiri untuk memuktamadkan pembelian sebuah bandar yang sedia ada termasuk 180 bangunan dan beberapa ribu ekar tanah di sepanjang Sungai Wabash di Indiana . (Pada tahun 1824, Persatuan Harmoni George Rapp, kumpulan agama yang memiliki harta itu dan telah mengasaskan kampung komunal Harmony (atau Harmonie) di tapak pada tahun 1814, memutuskan untuk berpindah ke Pennsylvania . ) Owen menamakan semula New Harmony dan menubuhkan kampung sebagai model pendahulunya untuk komuniti utopia.

Owen cuba meraih sokongan untuk visi sosialisnya di kalangan pemikir, pembaharu, intelektual, dan orang awam Amerika. Pada 25 Februari dan 7 Mac 1825, Owen hadir di Dewan Perwakilan AS untuk berucap di hadapan Kongres dan ahli-ahli pemerintah lain untuk menggariskan visi dan rancangan beliau untuk mendirikan komuniti utopia di New Harmony, Indiana, serta kepercayaan sosialisnya. Antara yang hadir untuk mendengar pendapatnya termasuk tiga bekas presiden AS (John Adams, Thomas Jefferson, dan James Madison), selain Presiden AS James Monroe yang bakal tamat tempoh serta penggantinya John Quincy Adams. Perjumpaan ini boleh dikatakan merupakan perbincangan pertama mengenai sosialisme di Amerika dan pastinya merupakan langkah gergasi yang mencetuskan perbincangan mengenai fahaman sosialis di Amerika Syarikat. Owenisme, antara ideologi sosialis pertama yang aktif di Amerika Syarikat, dianggap titik permulaan pergerakan Sosialis moden di Amerika Syarikat.

Owen menjemput William Maclure, seorang saintis kaya dan dermawan berketurunan Scotland yang tinggal di Philadelphia untuk bekerjasama di New Harmony. Maclure menjadi rakan kewangan Owen. Penglibatan Maclure dalam projek itu kemudiannya menarik para ilmuwan, pendidik, dan seniman seperti Thomas Say, Charles-Alexandre Lesueur, dan Madame Marie Duclos Fretageot, antara lain. Individu-individu ini membantu menubuhkan komuniti utopia di New Harmony sebagai pusat pembaharuan pendidikan, penyelidikan ilmiah, dan ekspresi kesenian.

Walaupun berhasrat untuk membina sebuah "Kampung Perpaduan dan Kerjasama Bersama", namun rancangan beliau tidak pernah dizahirkan sepenuhnya, dan Owen kembali ke Britain untuk meneruskan kerjanya. Sepanjang pengundurannya yang berlarutan dari New Harmony, Owen menyerahkan eksperimen itu kepada pengurusan harian anak-anaknya Robert Dale Owen dan William Owen, serta rakan perniagaannya Maclure. Eksperimen New Harmony ternyata gagal dari segi ekonomi dengan riwayatnya hanya kira-kira dua tahun, tetapi ia menarik lebih dari seribu penduduk pada penghujung tahun pertama. Komuniti sosialistik itu akhirnya dibubarkan pada tahun 1827. Walau bagaimanapun, ramai saintis, pendidik, dan artis di bandar itu, dan penduduk lain, termasuk empat anak lelaki Owen iaitu Robert Dale, William, David Dale, dan Richard Dale Owen, dan anak perempuannya Jane Dale Owen Fauntleroy, tinggal di New Harmony selepas eksperimen sosial berakhir.

Eksperimen utopia lain di Amerika Syarikat termasuk penempatan komunal di Blue Spring, berhampiran Bloomington, Indiana; Yellow Springs, Ohio; dan komuniti Owenite Forestville Commonwealth di Earlton, New York, di samping projek-projek lain di New York, Pennsylvania, dan Tennessee. Hampir semua eksperimen ini berakhir sebelum New Harmony dibubarkan pada April 1827.

Komuniti utopia ciptaan Owen telah menarik minat orang ramai yang rata-rata mempunyai cita-cita tinggi. Walau bagaimanapun, mereka juga termasuk orang gelandangan, pengembara dan kaki-kaki reformis yang lain. Bak kata anak lelaki Owen, David Dale Owen, komuniti itu telah menarik "seangkatan Radikal yang beraneka ragam", "pemegang prinsip yang kuat," "<i>latitudinarian</i> yang jujur, dan ahli teori yang malas," dengan sedikit "perantara yang tidak bertanggungjawab."

Josiah Warren, salah seorang peserta di New Harmony, menegaskan bahawa komuniti itu ditakdirkan untuk gagal kerana kekurangan kedaulatan individu dan harta peribadi. Dalam menggambarkan komuniti Owenite, Warren menjelaskan: "Kami mempunyai sebuah dunia mini, di mana kami telah mengulangi revolusi Perancis yang berkesudahan dengan hati yang berputus asa sebagai ganti kepada mayat. ... Nampak gayanya kita tertakluk kepada hukum kepelbagaian alam semulajadi ... "kepentingan bersatu" kami bertentangan langsung dengan keindividuan orang dan keadaan serta naluri pemeliharaan diri...."  Pemerhatian Warren tentang punca kegagalan komuniti menyumbang kepada perkembangan fahaman anarkisme individualis Amerika, yang mana beliaulah ahli teori asalnya.  Sesetengah ahli sejarah telah mengaitkan keruntuhan eksperimen New Harmony kepada perselisihan sesama ahli-ahlinya.

Eksperimen sosial juga dilangsungkan di Scotland pada tahun 1825, apabila seorang pengikut Owenite bernama Abram Combe cuba membangunkan eksperimen utopia di bandar Orbiston berhampiran Glasgow, tetapi projek itu gagal setelah percubaan selama dua tahun. Pada tahun 1830-an ada lagi eksperimen koperasi sosialis yang dijalankan di Ireland dan Britain. Yang penting sekali adalah koperasi di Ralahine yang ditubuhkan pada tahun 1831 di County Clare, Ireland, dan satu lagi di Tytherley yang bermula pada tahun 1839 di Hampshire, England. Koperasi Ralahine terampil sebagai kejayaan yang luar biasa selama tiga setengah tahun sehingga pemiliknya terpaksa menjual kepentingannya dalam perusahaan itu setelah rugi besar dalam perjudian. Koperasi Tytherley yang dikenali sebagai Harmony Hall, atau Queenwood College, direka oleh arkitek Joseph Hansom, juga menemui kegagalan. Satu lagi eksperimen sosial Manea Colony, di Isle of Ely, Cambridgeshire, England dilancarkan pada tahun 1830-an oleh William Hodson, seorang pengikut Owenite yang lain; juga runtuh dalam beberapa tahun. Hodson berpindah ke Amerika Syarikat. Tapak Koloni Manea digali oleh Unit Arkeologi Cambridge (CAU) yang berpangkalan di Cambridge University.